AZ MTT STRATÉGIÁJA a 2012. ŐSZI-TÉLI IDŐSZAKRA – „Egy hobbit mind felett”

A Társaság Vezetősége saját és a Közgyűlésen közösen is megfogalmazott igényből következően úgy döntött, hogy már a tábor utáni időszak történéseit, programjait összekapcsolja egy nagy dobás érdekében. A közelgő A hobbit film 2004 óta a legnagyobb olyan lehetőséget hordozza magában, amikor az Alapszabály szerinti céljaink jó részét töményen és hatékonyan tudjuk viszonylag rövid idő alatt megvalósítani. Ez a toborzásra is jó alkalom lehet, új embereket „bevonni a buliba”.

Emlékeztetőül: MTT-ALAPSZABÁLY: A TÁRSASÁG CÉLKITŰZÉSEI 2. §

(2) A Magyar Tolkien Társaság olyan társadalmi szervezet, melynek célja:

1. J.R.R. Tolkien műveinek, az általa alkotott mitológiának magyarországi megismertetése, népszerűsítése, terjesztése;
2. az ezen szövegekkel tudományos és nem tudományos formában való kritikai, elemző foglalkozás szervezése, koordinálása, azok tudományos és nem tudományos köztudatba való bevitele;
3. J.R.R. Tolkien műveihez és mitológiájához kapcsolódó irodalmi, nyelvészeti, képzőművészeti és színpadi alkotások, adaptációk létrejöttének elősegítése, lehetőségek teremtése az alkotások szélesebb körű bemutatására;
4. (természetvédelem…)
5. a Tolkien-művek értékeit a gyakorlatban is képviselni vágyó közösségek, közösségi tevékenységek létrehozásának és működésének segítése.

Hogy A hobbit keltette hullámokat ügyesen lovagoljuk meg, a következő edzésprogramot terjesztjük a Tagság elé az őszi-téli időszakra:

Október 6. 75 éves A hobbit! Könyvtári rendezvény Gandalf főszervezésében az FSZEK berkeiben, hogy megalapozzuk a készülődést mind a magunk, mind a közönség számára.

Október 23. körül KÖM(F)T Többnapos, kreatív tevékenységre kihegyezett dzsembori, amelynek fő célja, hogy felélessze a szundikáló alkotókedvünket, adódik, hogy egyúttal a januári LEP-re előadható-kiállítható-felhasználható produktumok elkészítésére törekedjünk.

Decemberben a premier előtti vetítéssel megkezdődne egy sor mozis program: a premier maga 13-a, majd 3-4 szombat, amikor lehetne csóválni a LEP-et a bámész népek orra előtt.

Január 5-én vagy 12-én a Tolkien Születésnap, ami felvonultatná mindazokat a jóságokat, amikre képesek vagyunk, és nagy élmény lenne mindenkinek, aki így vagy úgy belecsöppen.

Az edzésterv megvalósításához az Elnökség a következőkkel járul hozzá:

- Felvettük a kapcsolatot a filme(ke)t forgalmazó magyar céggel, tárgyalunk velük, közös munka volt már a filmelőzetesek lektorálása és a terminológiai egyeztetés;

- Gandalfnak megbízást adtunk, a csapata dolgozik a könyvtárral együttműködve;

- még a tábor előtt, 1 héten belül kiírjuk a KÖM(F)T pályázatát;

- Gumipók és Ankalimon ötletét – premiertől LEP-ig tartó fokozása az élvezeteknek- megvitatva megbízást adtunk az ötletgazdáknak az előzetes mozis-szponzori puhatolózásra.

Amivel Te tudsz hozzájárulni:

- gyere, vegyél részt a mérföldkőletételben: keresd meg Gandalfot, pályázz KÖMT-re, és/vagy szeptemberben jelentkezz a mozis programra, a LEP-re a főszervezőknél;

- tanulj sokat ősszel és gondoskodj időben a karácsonyi ajándékok felől, hogy jól ráérj,

- szólj a barátaidnak, tesóidnak, unokahúgoknak, nagyapádnak, hogy jöjjön el, nézzen meg minket, jópofa emberek vagyunk és értelmesen töltjük ezzel az időnket;

- véleményezz, ötletelj, segítsd az MTT-t a háttérből, vagy akár támogasd sörrel-sütivel-lelkifröccsel a szervezésben résztvevő emtétés haverjaidat!

*Mottó: Egy hobbit mind felett, a hobbink ez, ne feledd!*

Az Eeenökség